*****

αΟΔΗΓΙΑ ΤΗΣ ΕΠΙΤΡΟΠΗΣ

της 22ας Φεβρουαρίου 1989

για την προσαρμογή στην τεχνική πρόοδο της οδηγίας 88/379/ΕΟΚ του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την ταξινόμηση, τη συσκευασία και την επισήμανση των επικίνδυνων προϊόντων

(89/178/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 88/379/ΕΟΚ του Συμβουλίου της 7ης Ιουνίου 1988 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την ταξινόμηση, τη συσκευασία και την επισήμανση των επικίνδυνων παρασκευασμάτων (1), και ιδίως το άρθρο 15,

Εκτιμώντας:

ότι το παράρτημα ΙΙ της οδηγίας 88/379/ΕΟΚ περιέχει στο σημείο 2.1 ειδικές διατάξεις για την επισήμανση που αφορούν τις βαφές και τα βερνίκια που περιέχουν μόλυβδο· ότι οι διατάξεις αυτές σχετίζονται με τη συνολική περιεκτικότητα σε μόλυβδο εκφρασμένη συναρτήσει του συνολικού βάρους του συγκεκριμένου παρασκευάσματος· ότι η εν λόγω περιεκτικότητα σε μόλυβδο, κατ' εφαρμογή της οδηγίας 86/508/ΕΟΚ της Επιτροπής (2) πρέπει να αναθεωρηθεί το αργότερο μέχρι τις 31 Δεκεμβρίου 1988·

ότι τα παρασκευάσματα που περιέχουν ενεργό χλώριο ή ενώσεις ικανές να ελευθερώσουν ενεργό χλώριο και τα οποία πωλούνται στο ευρύ κοινό, είναι δυνατόν, υπό ορισμένες ειδικές συνθήκες, να παρουσιάσουν κίνδυνο για τους ανύποπτους καταναλωτές· ότι, ως εκ τούτου, κρίνεται σκόπιμο να ενημερωθούν σχετικά οι καταναλωτές·

ότι τα παρασκευάσματα που περιέχουν κάδμιο (κράματα) και χρησιμοποιούνται στη συγκόλληση και στη σκληρή συγκόλληση μετάλλων δημιουργούν κινδύνους μόνο κατά τη χρήση τους· ότι, υπό τους όρους αυτούς, είναι αναγκαίο να δίνονται στους καταναλωτές, μέσω ειδικής επισήμανσης, οι πληροφορίες οι οποίες συμβάλλουν τόσο στην ορθολογική όσο και στην ακίνδυνη χρήση των προϊόντων αυτών·

ότι, κατά συνέπεια, οι ειδικές διατάξεις για την επισήμανση για ορισμένα παρασκευάσματα που αναγράφονται στο παράρτημα ΙΙ της οδηγίας 88/379/ΕΟΚ πρέπει να αναθεωρηθούν και να συμπληρωθούν·

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στις συναλλαγές στον τομέα των επικίνδυνων ουσιών και παρασκευασμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα ΙΙ της οδηγίας 88/379/ΕΟΚ τροποποιείται ως εξής:

1. Στο σημείο 2.1 η αριθμητική τιμή «0,25 %» αντικαθίσταται από την τιμή «0,15 %».

2. Προστίθενται τα ακόλουθα σημεία:

«7. ΠΑΡΑΣΚΕΥΑΣΜΑ ΠΟΥ ΠΕΡΙΕΧΕΙ ΕΝΕΡΓΟ ΧΛΩΡΙΟ ΚΑΙ ΠΩΛΕΙΤΑΙ ΣΤΟ ΕΥΡΥ ΚΟΙΝΟ.

Η συσκευασία των παρασκευασμάτων που περιέχουν περισσότερο του 1 % ενεργό χλώριο πρέπει να φέρει τις εξής ειδικές μνείες:

''Προσοχή: Να μη χρησιμοποιείται μαζί με άλλα προϊόντα. Μπορεί να ελευθερωθούν επικίνδυνα αέρια (χλώριο)".

8. ΠΑΡΑΣΚΕΥΑΣΜΑΤΑ ΠΟΥ ΠΕΡΙΕΧΟΥΝ ΚΑΔΜΙΟ (ΚΡΑΜΑΤΑ) ΚΑΙ ΠΡΟΟΡΙΖΟΝΤΑΙ ΝΑ ΧΡΗΣΙΜΟΠΟΙΗΘΟΥΝ ΣΤΗ ΣΚΛΗΡΗ ΣΥΓΚΟΛΛΗΣΗ ΚΑΙ ΣΤΗ ΣΥΓΚΟΛΛΗΣΗ ΜΕΤΑΛΛΩΝ.

Η συσκευασία των παρασκευασμάτων αυτών πρέπει να φέρει με ευανάγνωστο και ανεξίτηλο τρόπο τις ακόλουθες μνείες:

''Προσοχή: Περιέχει κάδμιο.

Κατά τη χρήση σχηματίζεται επικίνδυνος καπνός.

Βλέπε πληροφορίες που παρέχονται από τον κατασκευαστή.

Να τηρούνται οι οδηγίες ασφαλείας."»

Άρθρο 2

Τα κράτη μέλη θεσπίζουν και δημοσιεύουν πριν από την 1η Δεκεμβρίου 1990 τις διατάξεις που είναι αναγκαίες για να συμμορφωθούν με την παρούσα οδηγία και ενημερώνουν αμέσως την Επιτροπή σχετικά.